Κανονισμός (ΕΚ) αριθ. 1503/2003 της Επιτροπής της 27ης Αυγούστου 2003 για παρέκκλιση από τον κανονισμό (ΕΚ) αριθ. 2342/1999 και από τον κανονισμό (ΕΚ) αριθ. 2529/2001 του Συμβουλίου όσον αφορά προκαταβολές στον τομέα του βοείου κρέατος και πληρωμές στον τομέα του κρέατος αιγοπροβάτων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 4 παράγραφος 8 και το άρθρο 6 παράγραφος 7, τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος(3), και ιδίως το άρθρο 26, Εκτιμώντας τα ακόλουθα: (1) Το άρθρο 41 του κανονισμού (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων(4), όπως τροποποιήθηκε τελευταία από τον κανονισμό (ΕΚ) αριθ. 1473/2003(5), καθορίζει ορισμένους κανόνες σχετικά με την πληρωμή προκαταβολών. (2) Το άρθρο 6 παράγραφος 1 του κανονισμού (ΕΚ) αριθ. 2529/2001 τάσσει ορισμένους κανόνες σχετικά με τις πληρωμές πριμοδοτήσεων προβατίνας και αίγας. (3) Λόγω των κατ' εξαίρεση δυσμενών καιρικών συνθηκών που χαρακτηρίζονται από έντονη και παρατεταμένη ξηρασία, επιτεινόμενη σε ορισμένες περιπτώσεις από καταστροφικές δασικές πυρκαγιές, οι παραγωγοί σε ορισμένα κράτη μέλη δεν διαθέτουν επαρκείς ποσότητες χορτονομών για τη διατροφή των ζώων που υπάρχουν στις εκμεταλλεύσεις τους. Προκειμένου να επιτραπεί στους παραγωγούς αυτούς να αντιμετωπίσουν τις πρόσθετες οικονομικές επιβαρύνσεις, που προκύπτουν ιδίως από την ανάγκη αγοράς πρόσθετων χορτονομών, θα πρέπει να επιτραπεί στα οικεία κράτη μέλη να πληρώσουν προκαταβολές για την ειδική πριμοδότηση βοοειδών και την πριμοδότηση για τη θηλάζουσα αγελάδα, καθώς και να πραγματοποιήσουν πληρωμές για τις πριμοδοτήσεις προβατίνας και αίγας πριν από τις 16 Οκτωβρίου 2003. (4) Οι ανωτέρω πληρωμές θα πρέπει να καταβληθούν στους παραγωγούς, για των οποίων την εκμετάλλευση τα οικεία κράτη μέλη αναγνώρισαν ότι επλήγη ασυνήθιστα από την ξηρασία. (5) Υπό τις ανωτέρω περιστάσεις είναι ανάγκη να προβλεφθεί παρέκκλιση από τον κανονισμό (ΕΚ) αριθ. 2342/1999 και τον κανονισμό (ΕΚ) αριθ. 2529/2001. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος και της επιτροπής διαχείρισης κρέατος αιγοπροβάτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Για τις αιτήσεις που αφορούν το ημερολογιακό έτος 2003, τα κράτη μέλη που αναγράφονται στο παράρτημα, από την 1η Σεπτεμβρίου 2003 και το αργότερο έως τις 15 Οκτωβρίου 2003: α) κατά παρέκκλιση από το άρθρο 41 παράγραφος 1 τέταρτο εδάφιο του κανονισμού (ΕΚ) αριθ. 2342/1999, θα χορηγούν προκαταβολές για την ειδική πριμοδότηση βοοειδών ή/και την πριμοδότηση για τη θηλάζουσα αγελάδα ή/και β) κατά παρέκκλιση από το άρθρο 6 παράγραφος 1 δεύτερο εδάφιο του κανονισμού (ΕΚ) αριθ. 2529/2001, θα πραγματοποιούν πληρωμές για το σύνολο ή μέρος του ποσού των ετήσιων πριμοδοτήσεων για την προβατίνα και αίγα. 2. Οι αναφερόμενες στην παράγραφο 1 πληρωμές πραγματοποιούνται εντός των χρηματικών ορίων που τάσσονται στο παράρτημα. 3. Τα οικεία κράτη μέλη προσδιορίζουν, με βάση αντικειμενικά κριτήρια: - τους παραγωγούς που θεωρούν ότι επλήγησαν ασυνήθιστα από την ξηρασία ή/και δασικές πυρκαγιές και - την κατανομή των ποσών των πληρωμών στους εν λόγω παραγωγούς. 4. Τα οικεία κράτη μέλη ανακοινώνουν στην Επιτροπή, το αργότερο στις 31 Οκτωβρίου 2003, τα αναφερόμενα στην παράγραφο 3 αντικειμενικά κριτήρια, καθώς και τον αριθμό των επιλέξιμων για πληρωμή ζώων. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Αυγούστου 2003.

[Source: multi_eurlex | Tokens: 3650]